Kamu bisa jelasin ke aku soal Lowell Bergman dalam bahasa jawa?

Lowell Bergman (lair 24 Juli, 1945) kapiji minangka priyayi pinunjul ing babagan pawarta invèstigasi miturut Reva lan David Logan Bentenaken  ing Graduate School of Jurnalisme ing UC Berkeley. Dhèwèké uga dadi Dirèktur Pawarta Invèstigasi kang wis memulang seminar mligi babagan warta invèstigasi jroning luwih saka 20 taun. Bergman uga dadi produsèr/juru warta kanggo sèri dokumèntèr PBS kang asesirah Frontline. Laku pakaryané Bergman wis lumaku wetara limang dasawarsa. Dhèwèké misuwur minangka juru yasa/produsèr, juru warta, lan uga minangka dirèktur warta invèstigasi ing ABC News lan minangka juru yasa/produser CBS News kanggo 60 Menit.

Crita gegayutan karo industri rokok kang katilik srana invèstigasi déning Bergman kacathet ing film kang kapinunjul ing Academy Award asesirah  The Insider. Saka taun 1999 tekan taun 2008, Bergman dadi juru warta invèstigasi ing layang kabar  New York Times. Kaprigelan yasa proyèk warta invèstigasi kang nyawijèkaké giyaran tivi, warta cétak, lan wèb internèt dadi kaunggulané Bergman. Bergman wis nampa manéka warna pakurmatan lantaran pakaryan warta cétak lan warta giyaran tivi utawa vidéo, kalebu Abiwada Pulitzer kanggo Pangabdi / Leladi marang Masyarakat, nalika dhèwèké makarya ing New York Times ing taun 2004. Abiwada iku katampa krana warta asesirah "A Dangerous Business" utawa "Laku Dagang kang Mbebayani" kang mbabar cathetan rinci mungguh panyidra marang kaslametané wong kang nyambut gawé katambahan déning panyidra kang jinarak tumata marang paugeran mungguh lingkungan urip kang katindakaké déning industri wesi saluran buangan limbah lan pipa banyu. Crita kasil invèstigasi  iku dadi siji-sijiné pamenang Pulitzer kang uga diakoni donya srana ganjaran abiwada pinunjul ing babagan giyaran/video. Kejaba nampa akèh Abiwada Emmys, Bergman uga  diajèni srana limang Abiwada Teken Salaka lan Emas  Alfred I. duPont-Universitas Columbia, telung Peabodys, siji Polk Award, siji Abiwada Sidney Hillman Award kanggo Laku Wewarta babagan Perburuhan, siji Abiwada Bart Richards Award Laku Kritis Media, National Press Club's Arthur Rowse Award for Press Critism utawa Abiwada Paguyuban Pers Nasional Arthur Rowse kanggo Laku Kritis Media, Mirror Award utawa Abiwada Pangilon saka Sekolah Komunikasi S.I. Newhouse ing Universitas Syracuse, lan Abiwada James Madison mungguhing Kamardikan Informasi kanggo Panggayuhing Laku Karya saka Masyarakat Juru Warta Profesional.

Awal urip lan laku pakaryan (karir)

Éyang putriné Bergman iku sekretaris-bendahara kapisan ing ILGWU lokal ing New York; déné éyang kakungé uga salah siji kang ngedegaké ILGWU New York. Wong tuwané Bergman padha-padha pengungsi Yahudi saka laladan Éropa Wétan; ramané teka saka Honggari liwat Cuba tekan Amerika Serikat, déné Ibuné kalebu anggota Poale Zion (paguyuban buruh Zionis).

Bergman lulus saka Universitas Wisconsin–Madison, mawa Pakurmatan, ing Sosiologi lan Sajarah, lan lulusan féllow ing filsafat saka Universitas California, San Diego. Ing Universitas California iki dhèwèké kawulang déning Herbert Marcuse. Ing taun 1969 Bergman bebarengan kanca mahasiswa ngedegaké San Diego Free Press (ing tembé mburi dadi San Diego Street Journal), layang kabar alternatif. Bergman lan kanca mahasiswa, Richard "Black Dick" Blackburn ngayahi panaliti kang tembé mburiné ngrubuhaké  'kamaharajan dhuwit' ing San Diego duwèké C. Arnholt Smith, Presiden lan CEO US National Bank ing San Diego. Bergman uga banjur urun karya warta ing Ramparts lan The San Francisco Examiner. Ing wektu sabanjuré dhèwèké makarya minangka "associate editor'' ing Rolling Stone.

Ing 1977, Bergman ngéwangi ngadegé Center for Investigative Reporting. Dhèwèké kalebu paguyuban juru warta kang mbacutaké pagawéané juru warta Arizona Republic, Don Bolles, kang dipatèni ing taun  1976 nalika naliti tindak pidana gegayutan karo lemah kang dilakoni déning komplotan tindak pidana.

Laku pakaryan (Karir) ing televisi

Saka taun 1978 tekan 1983, Bergman dadi juru yasa (prodhusèr), juru warta, lan wusana èksekutif kang tinanggenah ing urusan warta invèstigasi ing ABC News. Dhèwèké iku kalebu prodhusèr wiwitan kanggo 20/20. Ing taun 1983, Bergman lumebu miwiti makarya ing CBS News minangka prodhusèr kalawarta minggon 60 Minutes. Minangka prodhusèr 60 Minutes, ing wektu 14 taun Bergman yasa luwih saka 50 carita, wiwit babagan komplotan tindak pidana, dol-tinukuné gegaman ing tlatah donya, dol-tinukune narkotika, nganti tekan babagan perang Iran-Iraq lan perang Teluk Persia. Bergman uga yasa wawanwicara kang pisanan dilakoni déning tivi Amerika Sarikat klawan pangarepé Hezbollah saka Lebanon.

Carita saka invèstigasi babagan industri rokok kang digawé Berman kanggo 60 Minutes kapacak ing taun 1999 lantaran film The Insider, ing kono Bergman kaparaga déning Al Pacino. Kasil apik kang ginayuh déning film The Insider lan wewayangan kang kacarita ala mungguhing juru warta 60 Minutes, Mike Wallace, lan prodhusèr  Don Hewitt, njalari lumebuné Bergman ing pratélan ireng (daftar hitam) mungguh giyaran 60 Minutes, miturut Bergman.

Asung palapuran lumantar manéka warna platform

Minangka kang miwiti lan mbélani modhèl multimedia, Bergman nyithak pakaryan memitrané The New York Timeslan Frontline sawisé ninggalaké CBS News ing pungkasané tahun 1990-an. Pakaryan memitran iki ngasilaké carita kang nyakup ing antarané kaanan krisis ènèrgi ing California; perang lumawan narkotika ing Amerika Sarikat; ngrembakané fundhamentalismé Islam; prakara kang gegayutan karo mula-bukané 9/11; kartu krédhit lan industri mas; pangoyaké "sel-sel turu" utawa 'sleeper cells' bakda 9/11 ing Amerika Sarikat; lan tindak durjana déning Al Qaeda ing laladan Eropah. Pakaryan memitran iku uga ngasilaké pirang-pirang proyèk kang éntuk abiwana kanggo pakaryan wewarta kang cinithak ing layang kabar, giyaran/video, lan kang kababar ing wèb internèt.  Kaca wèb internèt kang pérangan gedhéné kacawisaké déning mahasiswa ing kelas seminaré Bergman dadi sarana mbabar sakèh proyèk ing antarané: "Secret History of the Credit Card" (Sajarah Winadi mungguhing Kartu Krédhit), "Al Qaeda's New Front" (Laladan Perang Anyaré Al Qaéda), "The Enemy Within" (Mungsuh Ing Sanjeroné Bebadan), "The Real CSI" (CSI kang Sejati), and "News War" (Perang Warta). Nggambaraké luwih saka 80 wawanwicara mawa paraga lan angka-angka kunci ing warta layang kabar, giyaran tivi/video, lan layang kabar èlèktronik, mawa panggayuh kang tan tinandhingi marang prakara-prakara ing samburiné layar sakèh layang kabar kang pinunjul, "News War" mbabar prakara-prakara kang dadi tantangané layang kabar cinithak lan tanggapané saben layang kabar marang tantangan-tantangan iku. Poynter Institute nyebut kaca wèb internèt iki minangka “conto pinunjul mungguhing prakara kang déning sakèh wong kang ngunggulaké "jurnalisme konvergènsi" diangen-angen bakal kedadèn—jurnalisme kang njunjung lan nggunakké kekuatané saben médhia (cetak, giyaran video, lan wèb internèt) kanggo mbabar carita lan warta kang luwih wutuh tinimbang yèn carita lan warta kababar déning saben médhia mbaka siji.”

Makarya bareng karo juru warta liyané ing New York Times, Bergman ngéwangi yasa warta invèstigasi tinulis sinambung mbabar gegayutan babagan dhuwit ing antarané Wakil Presiden Dick Cheney lan Halliburton, sadurungé lan sawisé purnakaryané Dick Cheney minangka CEO Halliburton lan banjur lumebu ing pulitik.